Jeg har i dag indboforsikring med både det ene og det andet plusdækning samt en bilforsikring. Når man ringer som eksisterende kunde, så kommer man i en telefonkø der er 3 gange så lang som den, man kommer i når man ikke er kunde. Hvorfor dog det? Jeg har aldrig nogensinde haft behov for at få dækket noget af min forsikring så det _føles_ som om, at jeg betaler over 10.000 kroner om året for at sidde i telefonkø når jeg har et spørgsmål.

Det er én ting. Andet er, at jeg er ude og kigge efter en anden bil. Men
som eksisterende kunde, så kan man ikke slå ens pris op på hjemmesiden! Det er helt til grin!

Mine muligheder er så:

1 ) Ring til Alka.. og vent i 20 minutter for at få én pris. Når man
endelig kommer igennem så vil den man nu taler med hellere snakke om alt muligt andet. Jeg gider ikke alt muligt ævl. Når jeg ringer for at få en pris så vil jeg gerne bare have en pris og ikke alt muligt andet snak. Jaja, måske synes nogen der er hyggeligt at høre om at nevøen har en bil mage til den jeg kigger på, men det rager mig en høstblomst. Jeg har allerede ventet i 20 minutter på at få min pris - skal jeg virkelig sidde og snakke om ligegyldige ting i 10 mere? HOLD NU!

2 ) Gå ind på hjemmesiden og chat med en sæl..rådgiver. Efter 20
minutters ævl frem og tilbage, så var der endnu ikke landet en pris i min
chat. Det tog ufatteligt lang tid hver gang der blev spurgt på info og jeg
svarede. Men så kom det interessante spørgsmål: Er du momsregistreret.

Problemet er at Alka ikke selv kender definitionen på at være
momsregistreret - eller, de ved ikke selv hvad DERES definition er. Sagen er den at jeg har et I/S under opløsning, dermed ophører min
momsregistrering på den måde, at jeg ikke længere er personligt
engageret i en virksomhed og at jeg derved heller ikke lægnere modtager f.eks. udvidet selvangivelse fra SKAT.

Derimod har jeg stukket penge i et ApS, hvor jeg er ansat på en
direktørkontrakt og ejer 50% af anparterne. Jeg er _ansat_ i selskabet,
men jeg ejer halvdelen af anparterne. Så jeg mener ikke at jeg er
momsregistreret, når jeg er ansat. Et ApS er en selvstændig enhed i alle
mulige henseender. Måden deres sælger så ville afgøre det på, var at spørge om der var et CVR nummer. Sikke et spørgsmål! Selvfølgelig har
et selskab et CVR nummer.

Jeg mistede her min tålmodighed og lukkede chatten, for jeg kan
simpelthen ikke bruge det til noget at det er SÅ svært at få en pris.

Jeg må tilstå at jeg meget alvorligt overvejer min fremtid som kunde i
Alka, jeg har mistet ca. alt min respekt for selskabet i løbet af de sidste 24timer. Det er jo komplet til grin at eksisterende kunder bliver behandlet
som jeg ved ikke hvad. Så snart man er i folden, så er man blot et får
ligesom alle de andre.


OPDATERING

Jeg modtog en mail, med præcist samme ordlyd som ovenstående - hvor Alka på elegant vis vælger at undlade, at svare på mine spørgsmål.  Mit svar: 

Problemet er jo, at jeg kigger på bil uden at vide præcist hvad jeg vil have, derfor vil der være et hav af forskellige muligheder og hver gang jeg lige lander på noget som måske kunne være en mulighed så er det første jeg vil undersøge vægtafgift og herefter forsikring. Ting, jeg kan undersøge på sammenlagt 5 minutter, når jeg vel og mærke tager udgangpunkt i GF Forsikring, IF, Codan eller et hvilket som helst andet selskab, der ikke lige er Alka. 
 
Jeg kan også finde prisen uden at jeg skal svare på alle mulige underlige spørgsmål som normalt IKKE er på webformen. Jeg kan også gøre det uden jeg bliver spurgt om alt muligt andet end det jeg helt konkret er ude efter. Jeg kan også gøre det uden at svare på det samme 2 gange, fordi personen i den anden ende ikke hørte efter første gang.   Men alt det er også helt fint med mig hvis jeg er i en situation hvor jeg f.eks. har valgt bilen og skal bestille min forsikring - så har jeg ikke noget imod at snakke med mennesker og få en hyggesnak om nevøen, katten og hvad det nu måtte være. Jeg bliver bare så livstræt når jeg skal vente de første 20 minutter på at komme igennem, for dernæst at ævle løs i 10 minutter mere for så, at have et håb om at jeg kan få en pris.  Specielt fordi jeg ved at jeg kan låne en hvilken som helst af mine venners CPR numre og så får jeg lov at få en pris på jeres side. 
 
Hvorfor er jeg så speciel, at jeg ikke må få en pris? Jeg er mønsterkunde, jeg betaler mine regninger til tiden, jeg har ingen underlige rabataftaler, jeg har aldrig haft skader.. Der er absolut ingenting på min kundeprofil som gør, at jeg ikke kan slå en pris op på helt lige fod med alle andre - jeg har end ikke medlemsskab i en eller anden forening, som giver mig en fordel. Jeg har heller ikke "respekt for fart"-kurset, ingen klip, intet. 
 
Jeg køber ikke undskyldningen om "it systemet har ikke support for det". Som udvikler ved jeg præcist hvor lidt eller hvor meget der skal til at vedligeholde en parameter der svarer "ja" eller "nej" til om der er noget som helst specielt ved kunden, som gør at han ikke skal betale det samme som alle andre.
 
Alka.dk er fantastisk.. Hvis man altså ikke lige har begået den fejl at benytte et af de lokkende tilbud, for så er der lukket for det varme vand.
 
Men ud over alt det her, Peter, så undgår du jo helt at give svar på tiltale: 
 
Hvorfor bliver kunder sat i en kø, der er meget længere end dem der ikke er kunder? 
 
Hvornår mener I, at man er momsregistreret? I det du skriver, forsøger du at tørre den af mig på "hvis du oplever usikkerhed" - der ér usikkerhed, det er ikke blot min oplevelse - og det er ikke mig der er usikker, det er jer der ikke formår at svare mig på hvad jeres definition af momsregistreret er! Hvad hvis jeg er brygmester hos Carlsberg og jeg samtidigt har købt 10 aktier i selskabet, så er jeg også ansat i et selskab, der har et CVR nummer, som jeg ejer en del af. Er jeg så også momsregistreret?  
 
Det er ikke alene min tålmodighed der er på prøve, for det bliver jo samme cirkus igen næste gang jeg skal have en anden bil. Jeg priser mig blot lykkelig for, at jeg fylder 25 inden for 2 måneder, så jeg også kan få en fornuftig pris i et seriøst (læs: andet) forsikringsselskab.

------------
Igen kommer der et svar, der er helt uden substans, som er fuldstændig indholdsløst og i øvrigt atter undgår at svare på de ubehagelige spørgsmål - lidt som om, de aldrig stod der. 

Her er svaret: 


Tak for din mail.
 
Jeg er helt med på, at du finder det uhensigtsmæssigt, når du løbende skal tjekke priser på forskellige biler. Ligeledes kan det forekomme, at du som andre kunder, oplever ventetid på telefonen. Din situation med eget CVR-nummer i eget firma gør også, at vi ønsker flere og andre informationer end ellers. Jeg har forstået, at dit eget firma er under nedlukning, men så længe det er aktivt, så forholder vi os til den aktuelle situation i forsikringsøjemed.
 
Vi har i Alka valgt at gribe det an på disse præmisser ud fra vores erfaringer om at drive forsikringsvirksomhed.
Jeg skal endnu en beklage, at du oplever det som uhensigtsmæssigt.
 
Med ønsket om en god dag.

---- 
Jeg laver ikke gas - det var det eneste der kom som svar på min lange e-mail.  

Der kan absolut ikke blive tale om en ændring af min holdning.